Onnie vas vir verkragting van leerder (14)Argieffoto Die polisie in Ritavi buite Tzaneen het ŉ 51-jarige onderwyser in hegtenis geneem vir die beweerde verkragting van ŉ 14-jarige leerder. Lt.kol. Moatshe Ngoepe, woordvoerder van die polisie, het gesê die slagoffer het glo Vrydagmiddag saam met die verdagte in sy motor van die skool af huis toe gery, toe die voorval plaasgevind het. “Hy het by ŉ winkel stilgehou om iets te koop, weer in die motor geklim en verder gery. Hy het die slagoffer toe glo verkrag en daarna by die huis gaan aflaai,” het Ngoepe gesê. Volgens Ngoepe is die saak by die polisie aangemeld en het hulle vinnig reageer en die verdagte in hegtenis geneem. Die verdagte sal Dinsdag in die Ritavi-landdroshof verskyn op aanklagte van verkragting. Die polisie se ondersoek duur voort. Lt.genl. Nneke Ledwaba, provinsiale polisiekommissaris, het die voorval veroordeel. “Die veiligheid van kinders is vir almal van belang – veral vir onderwysers wat beklee is met ŉ sekondêre ouerskaprol vir kinders.”